Flere har trukket fram partileder Ebba Busch Thor. 31-åringen med norsk far har markert seg som en svært sterk debattant med et klart budskap. Blant annet har hun tatt oppgjør med «genusflummet» i svensk skole og barnehage. Ideologien som dyrker forståelsen av kjønn som noe flytende, har fått enda mer innpass i svensk virkelighet enn i norsk. Det er ikke underlig at det finnes skepsis til dette blant mange velgere. Men politikere må våge å ta det opp som et problem.
En viktig forskjell mellom KD og KrF er at førstnevnte har gitt signaler om regjeringssamarbeid som ikke er til å misforstå. Partiet har som medlem av Alliansen gått til valg på å skifte ut den rødgrønne regjeringen. Busch Thor har også fremført krass kritikk av velferdspolitikken til Stefan Löfvens regjering, som hun mener har satt helsetilbudet ti år tilbake.
Det er forskjeller på norsk og svensk debatt, og det avspeiles også i KrF og KD. Selv om det er prisverdig at KD har markert seg mot kjønnsforvirringen som påføres barn i barnehager og skoler, har partiet gått lenger enn KrF i å akseptere «tingenes tilstand» både når det gjelder abort og LHBT-spørsmål. Vi ser dermed ikke uten videre noen grunn til å kopiere KDs profil. Men vi synes det også for KrF bør være verdt å merke seg at søsterpartiet i Sverige har opplevd fremgang med å være tydelig på sin jødisk-kristne verdiforankring, tydelighet i regjeringsspørsmålet og en offensiv holdning i valgkampen.